Victor Guðmundsson er í læknanámi í Marin í Slóvakíu . Hér má sjá hann koma fram á einum stærsta skemmtistað í Slóvakíu . „ Ég byrjaði að spila hér úti í Slóvakíu árið 2015 , en ég hef alltaf haft mikinn áhuga fyrir tónlist síðan ég var ungur . Ég æfði á píanó í 10 ár og kláraði burtfarapróf frá Tónlistarskóla Kópavogs þegar ég var tvítugur og fór svo að vinna í minni eigin tónlist eftir það , “ segir Victor Guðmundsson sem er í læknisfræði í Martin í Slóvakíu . Hann er að klára fjórða árið og mun útskrifast 2020 . Victor er aftur á móti að gera það gott sem plötusnúður í Slóvakíu og kallar sig Doctor Victor . „ Þetta hefur þróast mjög hratt síðan ég byrjaði fyrir rúmum þremur árum , en eftir mitt fyrsta gigg hér í Slóvakíu fór ég að spila reglulega og svo byrjaði boltinn að rúlla . Út frá því hef ég fengið ýmis gigg meðal annars í Ísrael , Noregi og Ungverjalandi . “ Victor segist koma fram sirka á mánaðar fresti . „ Það fer svolítið eftir því hversu mikið er að gera í skólanum . Ég hef þó minnkað það aðeins undanfarið til þess að fókusa meira á mína eigin tónlist , en ég er að fara að gefa út ný lög fljótlega . “ Victor klárar læknisfræðina árið 2020 . Hingað til hefur það gengið vel að sameina læknisfræðina og tónlistina . „ En ég er duglegur að nýta frítímann í að sinna tónlistinni . Þetta er í rauninni bara spurning um að finna það sem maður hefur áhuga á , setja sér markmið og vinna í því alla daga - sem í mínu tilfelli er læknisfræðin og tónlistin . “ Victor segist ætla halda áfram sínu striki , klára námið og vinna áfram í tónlistinni . „ En ég er að rokka gömlu góðu David Guetta greiðsluna þannig að það er aldrei að vita hvar þetta endar , “ segir Victor léttur en hann kom fram á Íslandi í fyrsta sinn í fyrra . „ Þá spilaði ég á Þjóðhátíð með strákunum hjá RVK Events . Það var gríðarlega skemmtilegt en ég hef farið nánast árlega á Þjóðhátíð síðan ég var í menntaskóla . Annars er ég mjög ánægður með íslensku tónlistarsenuna og það eru flottir hlutir í gangi , þannig að ég er mjög spenntur fyrir komandi tímum og opinn fyrir því að spila meira heima . “ Hér að neðan má sjá myndband þegar Victor kom fram á einum stærsta skemmtistaðnum í Slóvakíu en hann heitir Ministry Of Fun .